google/wiki40b huggingface dataset:
Zambijos herbas

Zambijos herbas – Zambijos valstybės simbolis, priimtas 1964 m. spalio 24 d., kai Zambija įgavo nepriklausomybę. Šis herbas yra perdarytas 1927 m. Šiaurės Rodezijos herbas.

Herbo aprašas

Herbo skydas klasikinis, laukas vientisas, padengtas vertikaliai einančiomis vienodo pločio banguotomis baltomis ir juodomis juostelėmis.

Virš skydo sukryžiuoti kirtiklis (galva heraldiškai kairėje pusėje) ir kauptukas (galva heraldiškai dešinėje pusėje). Įrankių kotai rudi, o galvos – pilkos. Ant susikryžiavimo taško tupi oranžinis erelis.

Skydininkai rudaodžiai vyriškis (dešinėje) ir moteris. Skydo pagrindas – žalia žemė. Po pagrindu – baltas kaspinas su devizu angl. One Zambia, One Nation 'Viena Zambija, viena nacija'. Kaspino vidurinėje dalyje – auksinė kukurūzo burbuolė, apsupta žaliais lapais.
Bone Thugs-n-Harmony

B.O.N.E Enterprise, ankstyvieji metai

Susiformavusi ankstyvajame dešimtajame dešimtmetyje grupė buvo pavadinta „The Band-Aid Boys“. Grupelė subūrė grupę „B.O.N.E. Enterpri$e“, kurioje buvo penki nariai: Krayzie Bone, Layzie Bone, Bizzy Bone, Wish Bone ir vėliau Flesh-n-Bone. Grupė įrašė albumą, pavadinimu „Faces of Death“, Krayzie Bone jaunesniojo brolio nepriklausomoje studijoje 1993 m. Kaip ir dauguma jaunų, spindinčių energija reperių visoje šalyje, jie skambindavo įvairių įrašų kompanijų prodiuseriams, tikėdamiesi surasti ką nors, kas juos išklausytų. Turėdami vilties sudaryti sutartį su įrašų kompanija, grupė gavo nepatvirtintą pažadą iš reperio Eazy-E, kad jis perskambins jiems. Pasiryžę pasimatyti su juo jie kartu surinko pinigų autobuso bilietui tik pirmyn į Los Andželą. Jie praleido keturis mėnesius miesto gatvėse, skambino be perstojo bandant surasti jį. Vieną dieną įrašų kompanijos sekretorė suprato, kad jie nesustos, kol nepasikalbės su Eazy-E ir pažadėjo jam pati perduoti žinutę, kad jiems perskambintų. Po kiek laiko Eazy-E paskambino jiems ir jis paprašė, kad Krayzie Bone jam parepuotų per telefoną, jis buvo nustebintas. Eazy-E paminėjo, jog jis greitu metu apsilankys Klivlando mieste, surengs ten pasirodymą. Grupė vėl praleido daug laiko gatvėse, kad surinktų pinigų bilietui į Klivlandą. Nuvykus į Klivlando miestą, jie atvyko į koncerto užkulisius, ten jiems vėl teko parepuoti Eazy-E. Grupė dabar jau keliavo į Los Andželą, tik šį kartą su Eazy-E ir jiems neteko apmokėti kelionės. Nuvykus į Los Andželą Eazy-E pradėjo tvarkyti sutarties dokumentus, pavadinimas turėjo būti Thugs-n-Harmony, bet grupė norėjo pasilikti Bone vardą prie pavadinimo ir taip jie buvo pavadinti Bone Thugs-n-Harmony. Bone Thugs-n-Harmony pasirašė sutartį (be Flesh-n-Bone) su įrašų kompanija „Ruthless Records“.

Creepin on ah Come Up

EP albumas „Creepin on ah Come Up“ buvo išleistas 1994m., tai buvo jų pirmasis debiutinis albumas kartu su „Ruthless Records“ įrašų kompanija. Albumo pagrindinė tema buvo sukaupta beveik tik į nusikalstamąją veiklą. Albumas pasiekė #12 vietą Billboard 200 sąraše ir #2 vietą Top R&B/Hip-Hop Albums sąraše , į albumą buvo įtraukti „Thuggish Ruggish Bone“ ir „Foe tha Lov of $“ singlai. Antrajame single buvo įtrauktas ir Eazy-E, kuris atliko savo versiją. „Thuggish Ruggish Bone“ singlas pasiekė #22 vietą Billboard Hot 100 sąraše ir #2 vietą Hot Rap Tracks sąraše, o antrasis signlas „Foe tha Love of $“ pasiekė #41 vietą Billboard Hot 100, ir #4 vietą Hot Rap Tracks sąrašuose.  Po metų su viršumi karjeros didinimo, Eazy-E tęsė savo darbą kaip prodiuseris ir mokė juos biznio gudrybių, kuriuos jis spėjo įgyti per visus darbo metus. Augantys santykiai buvo nutraukti greitai, kai Eazy-E mirė 1995m. Kovo 26d. dėl sukeltų komplikacijų nuo AIDS. Po mirties jaunieji reperiai pamanė, jog jie viską prarado kartu su draugo praradimu, tačiau grupės potencialas buvo akivaizdžiai matomas ir „Ruthless Records“ tęsė savo pagalbą jiems.
Cefn Druids AFC

Istorija

Klubas įkurtas 1872 m. Būta ne vieno suliejimo su kitais klubais. Žaidė elito divizione.
2018 m. Europos lygos turnyre kovėsi su FK Trakai iš Lietuvos. Namų rungtynėse (Velse) rungtynės baigėsi lygiosiomis 1:1. (Velsiečiai pirmieji įmušė įvartį ir ilgą laiką pirmavo, o lietuviai turėjo lyginti rezultatą.)
Atsakomosiose rungtynėse, kurios vyko Alytuje, 1–0 nugalėjo FK Trakai.  Lietuvių klubas pateko į tolimesnes kovas.
Aušraičiai

Aplinkinės gyvenvietės

Daubakiškiai – 2,5 km
Stonaičiai – 1,5 km
ŠIAULIAI – 16 km
Gilvyčiai – 4,5 km
Sauginiai – 3,5 km 
 Jonelaičiai – 0,5 km
Šemetiškiai – 1 km
Bulėnai – 3,5 km
Biručiai – 2 km
Viktorija Salvinija Jakučiūnienė

Viktorija Salvinija Jakučiūnienė (g. 1936 m. rugsėjo 29 d. Kaune) – Lietuvos architektė.

Biografija

Vyras Alfredas Antanas Jakučiūnas. 1961 m. baigė Kauno politechnikos institutą. 1961–1962 m. dirbo Miestų statybos projektavimo institute Vilniuje, 1962–1992 m. šio instituto Kauno filialo grupės vadovė, projektų vyr. architektė.
Allgemeine Litauische Rundschau

Allgemeine Litauische Rundschau (liet. Visuotinė lietuvių apžvalga) – lietuvių mėnesinis žurnalas, leistas 1910-1912 m. Tilžėje vokiečių kalba.

Leidinys

Tikslas – burti visus lietuvininkus į vieną šeimą, informuoti ir išjudinti jau nutautėjusius tėvynainius. Daug vietos skyrė Mažosios Lietuvos gyvenimo problemoms. Teikė žinių ir apie Didžiąją Lietuvą.
Redaktorius-leidėjas Jonas Vanagaitis.
Svisločius (miestelis)

Istorija

Įkurtas XX a. 2-ojoje pusėje kaip būsimas „atominis miestelis“.
Lietuviškos knygos klubas

„Lietuviškos knygos klubas“ – JAV lietuvių leidykla, nuo 1947 m. veikianti Čikagoje prie Lietuvių katalikų spaudos draugijos. Įsteigė Kazimieras Aloyzas Matulaitis.
Leidžia daugiausia grožinę literatūrą, mokslinius, religinius veikalus. Išleido apie 100 knygų, iš jų visus laikraščio „Draugas“ redakcijos konkursą laimėjusius romanus. Platina ir kitų JAV lietuvių leidyklų knygas.
Leidykloje spausdinosi Kazys Almenas, Albinas Baranauskas, Aloyzas Baronas, Jurgis Gliauda, Juozas Kralikauskas, Algirdas Landsbergis, Alė Rūta, Birutė Pūkelevičiūtė ir kt.
Dramas (miestas)

Istorija

Dramas nuo seno buvo svarbus taškas prie prekybinio kelio, kuriuo į Lasą keliaudavo nevarų pirkliai. Kinijai okupavus Tibetą, tarp Dramo ir Lasos nutiestas 115 km ilgio kelias, o 2008 m. pradėtas tiesti geležinkelis. 2014 m. Dramas buvo smarkiai suniokotas žemės drebėjimo, o pasienio postas uždarytas.
Elektroninio pašto rinkodara

Elektroninio pašto rinkodara – komercinio pranešimo (naujienlaiškio) siuntimas adresatui ar adresatų grupei el. paštu. Plačiąja prasme kiekvienas elektroninis laiškas, išsiųstas potencialiam arba esamam klientui, gali būti laikomas el. pašto reklama.

Istorija

Elektroninio pašto rinkodara sparčiai vystėsi kartu su XXI a. technologiniu augimu. Pirmasis plačiai publikuotas skaitmeninės rinkodaros pavyzdys buvo atliktas per elektroninį paštą. 1978 m. gegužės 3 d. rinkodarininkas iš DEC („Digital Equipment Corporation“) Gary Thuerk išsiuntė elektroninį laišką keliems šimtams ARPANET vartotojų, reklamuodamas naują DEC kompiuterio modelį. Šis išsiųstas el. laiškas padėjo parduoti reklamuojamus produktus, uždirbo įmonei 13 milijonų JAV dolerių bei kartu įrodė masinio el. laiškų siuntimo efektyvumą. Neilgai trukus vartotojai plūstančius laiškus pradėjo blokuoti naudodami filtrus ir blokavimo programas – tai lėmė tolimesnį elektroninio pašto rinkodaros vystymąsi, o Gary Thuerk išsiųstas laiškas, tapo žinomas kaip pirmasis el.pašto „brukalas“.

Teisinis reglamentavimas

2001 m. Lietuvos Respublikos asmens duomenų teisinės apsaugos įstatymas įtvirtino, kad asmens duomenys gali būti tvarkomi tiesioginės rinkodaros tikslais tik po to, kai duomenų subjektas duoda sutikimą ir jeigu juos renkant yra nustatoma asmens duomenų saugojimo trukmė. Duomenų valdytojas privalo sudaryti aiškią, nemokamą ir lengvai įgyvendinamą galimybę duomenų subjektui išreikšti sutikimą ar nesutikimą dėl jo asmens duomenų tvarkymo tiesioginės rinkodaros tikslais.
2004 m. įsigaliojo Lietuvos Respublikos elektroninių ryšių įstatymas, kuris numato, kad naudoti elektroninių ryšių paslaugas, įskaitant elektroninio pašto pranešimų siuntimą, tiesioginės rinkodaros tikslu leidžiama tik gavus išankstinį abonento ar registruoto elektroninių ryšių paslaugų naudotojo sutikimą bei turi būti suteikiama aiški, nemokama ir lengvai įgyvendinama galimybė nesutikti arba atsisakyti tokio kontaktinių duomenų naudojimo.
2018 m. gegužės 25 d. įsigaliojo Bendrasis duomenų apsaugos reglamentas (2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo, kuriuo panaikinama Direktyva 95/46/EB). Šis reglamentas yra aukščiausios galios teisės aktas, kuris yra taikomas visiems juridiniams asmenims, tvarkantiems Europos Sąjungoje esančių asmenų duomenis ir įtvirtina eilę normų, kurios yra privalomos subjektams, veikiantiems el. pašto rinkodaros srityje.

Įrankiai

2009 m. pradėjo veikti pirmoji lietuviška elektroninio pašto rinkodaros platforma – „MailerLite“, tuo metu žinoma „Mailer.lt“ pavadinimu, leidžianti kurti ir siųsti naujienlaiškius bei gauti išsamias ataskaitas apie elektroninio pašto rinkodaros efektyvumą. 2018 m. tarptautinė verslo apžvalgų platforma „G2 Crowd“ pripažino „MailerLite“ geriausiu produktu verslui, pagamintu Lietuvoje, ir vienu labiausiai vertinamu įrankiu verslui (B2B) segmente Europoje.
Vanilinis lietus (2004 albumas)

„Vanilinis lietus“ yra debiutinis atlikėjo Žygio albumas, išleistas 2004 m. lapkričio 15 d. „Koja Record Group“
Verpstė

Verpstė - medinis verpimo prietaisas. Naudotas su verpstuku. Verpstė sudaryta iš dviejų dalių – viršutinė apie 40 cm ilgio, vadinama galva, prie kurios pritvirtinamas vilnų ar linų kuodelis. Viršutinė dalis sujungta su kotu, apačioje pritvirtinta koja, ant kurios sėdėdavo verpėja. Verpiama buvo sukant siūlus ant rankoje laikomo verpstuko.
Reinhard Mohn

Biografija

Reinhardo Mono tėvas – Heinrich Mohn, senelis – Johannes Mohn, kuriam 1887 Heinrich Bertelsmann perleido Bertelsmann vadovavimą. Monas buvo penktosios Bertelsmanų dinastijos kartos atstovas. 1947 m. perėmė tuo metu vidutinio dydžio bendrovę Bertelsmann, vėliau jo dėka tapusią tarptautiniu žiniasklaidos koncernu.
R. Monas baigė Gütersloh evangeliškąją gimnaziją, atliko privalomąją darbo bei karinę tarnybą (II pasaulinio karo metu). 1943 metais Tunise pateko į amerikiečių nelaisvę. 1946 m. tėvu pageidavimu įgijo įgijo knygų prekybos profesiją (jo tėvas Heinrich Mohn – kelis profesinius mokymus, įgijo knygų prekybos bei spaudėjo profesijas, taip pat volontariatą įvairiuose knygynuose). Nuo 1947 m. Bertelsmann leidyklos vadovas.
R. Monas buvo vedęs; žmona Magdalena, vaikai – Johannes, Susanne ir Christine.
Oberšturmfiureris

Oberšturmfiureris (vok. Obersturmführer) – SS laipsnis, naudotas 1932–1945 m., lygus armijos vyresniajam leitenantui (oberleitenantas Vermachte). Tai vienas dažniausių SS karininkų laipsnių Antrojo pasaulinio karo metais.
Laipsnis taip pat naudotas ir tokiose nacionalsocialistų organizacijose kaip SA, NSKK, NSFK.
Žodis vok. Obersturmführer reiškia 'vyresnysis šturmo (kuopos) vadas'. Nacionalsocialistų organizacijose vok. Sturm reiškė ir 'kuopa'. Laipsnis buvo įvestas 1932 m. plečiant SA organizaciją, kai prireikė papildomų karininkų laipsnių. Tuo pačiu metu laipsnis imtas naudoti ir SS organizacijoje.

SA oberšturmfiureris

Oberšturmfiureris buvo vyresnis už šturmfiurerį, bet jaunesnis už šturmhauptfiurerį.
SA oberšturmfiurerio atskyrio ženklai buvo trys įžambine išdėstyti sidabriniai kvadratėliai ir viena dviguba sidabrinė juostelė apykaklės antsiuvo pakrašty.
SA oberšturmfiureris buvo jaunesnysis kuopos vadas, vadovavęs 50–100 kareivių.
Gunaras Cilinskis

Biografija

1955 m. baigė Latvijos konservatoriją. 1955–1975 m. vaidino Latvijos dramos teatre (nuo 1970 m. Latvijos Andrejo Upičio dramos teatras), nuo 1959 m. ir kino filmuose. Nuo 1975 m. Rygos kino studijos režisierius.
Skiemonys

Aplinkinės gyvenvietės

ANYKŠČIAI – 17 km
Katlėriai – 10 km
Skiemonių kaimas – 1 kmAlanta – 8 km
MOLĖTAI – 26 km

Pavadinimo kilmė

Skiemonių vardas kildinamas iš žodžio „skemas“, kas reiškia miško kirtimą. Iš šio žodžio galėjusi kilti atitinkama pavardė su -onis priesaga, o nuo jos daugiskaitos ir gyvenvietės pavadinimas. Iki XX a. vidurio norminė vietovardžio lytis buvo Skemonys.
Karosa B 841

Karosa B 841 – Čekijos gamyklos „Karosa“ 1997–1999 m. gamintas prailgintų autobusų modelis. Pagaminta ~110 vienetų. Šis autobusas yra senesnės laidos modelio Karosa B 741 atnaujinimas, bet išvaizda nuo pirmtako beveik nesiskiria.
Karosa B 841 yra 4 durų („vartų“ tipo, sudarytos iš 2 dalių, priekinės ir galinės siauresnės už kitas), 17,35 m ilgio, 2,5 m pločio. Nuo ankstesniojo modelio skiriasi pakeitimais vėdinimo sistemoje, durų fiksacijos mechanizme, be to, salono turėklai raudoni.
9 Karosa B 841 atsidūrė Vilniuje (2016 m. tebevažinėjo 4).
Bulėnai

Istorija

Legenda kaimą sieja su Saulės žemės kunigaikščiais Bulioniais, valdžiusiais Dubysos pilį, Girnikus ir kitas apylinkes. Vienoje iš šių pilių gyvenusi ir būsimoji karaliaus Mindaugo žmona karalienė Morta.
Kaimo apylinkės nuniokotos kasant žvyrą.
Pršiboras

Istorija

Pirmą kartą paminėtas 1251 m. XV-ajame amžiuje dvaras buvo perduotas Olomouco vyskupams. Mieste nuo seno gyveno vokiečiai, jis iki II pasaulinio karo pabaigos vadintas Fraibergu (Freiberg).

Žymūs žmonės

Čia gimė psichoanalikas Zygmundas Froidas (1856 m. gegužės 6 d.).
Žuvis (maistas)

Žuvis – maistui tinkama (skirta) pagauta gyva ar negyva žuvis, žuvies skerdena ar jos dalys, faršas ir kt.
Skiriamos dvi artimos 'toks stuburinis gyvūnas' ir 'maistas iš žuvų'. Tačiau daugeylyje kalbų šios sąvokos žymimos vienu žodžiu (pvz., angl. fish, pranc. poisson, liet. žuvis), nors kai kurios tam turi du žodžius, pvz., isp. pez 'žuvis gyvūnas' ir isp. pescado 'žuvis kaip maistas'. Dabartinėje vartosenoje kartais vartojamas žodis liet. žuviena, tačiau jis daugiau reiškia 'žuvies mėsa'.
Daugelyje šalių žuvys buvo svarbus maisto šaltinis.
Vytautas Vaičekauskas

Vytautas Vaičekauskas (1923 m. balandžio 14 d. Šlapučių k., Raseinių r.), muzikos mokytojas ir chorvedys.

Biografija

1947–1951 choro dirigavimo mokėsi Kauno J. Gruodžio muzikos mokykloje (dėst. N. Martinonis ir A. Kairys). Mokyklą baigė su pagyrimu.
1951–1983 Kėdainių 2-osios vidurinės mokyklos muzikos ir dainavimo mokytojas, vaikų ir vyresniųjų klasių moksleivių chorų vadovas. Jo vadovaujamuose choruose dainuodavo po 60-100 moksleivių. Daug dėmesio pedagogas skyrė berniukų choriniam dainavimui. Chorai buvo respublikinių dainų švenčių dalyviai ir įvairių konkursų laureatai bei prizininkai. 1964 I respublikinei moksleivių dainų šventei pedagogas parengė tris chorus, 1969 respublikinės moksleivių meno ir sporto šventės konkurse šimto dalyvių merginų choras pelnė antrąją vietą. Jaunių choras parengtas 1975 ir 1980 respublikinėms dainų šventėms (talkino R. Vasiliauskaitė).
Ypač ryškių meninių laimėjimų pedagogas pasiekė sistemingai dirbdamas su vyresniųjų klasių moksleivių mišriuoju choru. Jis nuo 1955 suaugusiųjų ir moksleivių respublikinių dainų švenčių dalyvis, įvairių konkursų laureatas ir prizininkas, 1976, 1979 ir 1983 mokyklų mišriųjų chorų zoninių varžybų nugalėtojas, 1979 analogiškų respublikinių varžybų laureatas. Choro repertuare buvo sudėtingų klasikinių ir šiuolaikinių kompozitorių kūrinių. 1983–1991 V. Vaičekauskas – Dotnuvos akademijos vidurinės mokyklos muzikos mokytojas ir vaikų choro vadovas.
Be pedagoginio darbo, chorvedys 1952–1953 vadovavo Kėdainių rajono kultūros namų mišriajam chorui, 1965 subūrė mokytojų vyrų vokalinį kvartetą, 1965–1969 vadovavo Lančiūnavos žemės ūkio technikumo merginų chorui.
Nuo 1991 Kėdainių Šv. Jurgio bažnyčios vargonininkas ir choro vadovas. Mišrųjį chorą (35 dalyviai) išmokė nemaža giesmių, mišių ir populiarių klasikinių kūrinių.
V. Vaičekauskas – Kėdainių rajono dainų švenčių organizatorius ir vyr. dirigentas, 1977 respublikinės moksleivių dainų šventės dirigentas, mokyklų chorų konsultantas. 1965 jis apdovanotas Liaudies švietimo pirmūno ženkleliu.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
Bonio įlanka

Bonio įlanka arba Biafros įlanka (angl. Bight of Bonny, Bight of Biafra) – Atlanto vandenyno įlanka, Gvinėjos įlankos dalis prie Vakarų Afrikos ir Centrinės Afrikos krantų, nuo Nigerio deltos vakaruose iki Lopeso kyšulio pietuose. Ribojasi su Nigerija, Kamerūnu, Pusiaujo Gvinėja ir Gabonu. Gylis iki 2500 m. Šiaurės vakaruose įteka Nigerio upė, yra Nigerio delta. Didžiausios salos – Biokas, San Tomė, Prinsipė. Dugne yra naftos telkinių. Pagrindiniai uostai: Port Harkortas (Nigerija), Duala (Kamerūnas), Bata (Pusiaujo Gvinėja), Librevilis, Port Žantilis (Gabonas).
Nuo Korleonės iki Bruklino

Turinys

Korleonės mieste Italijoje nužudomi du broliai, vadovavę vienai iš mafijos šeimų. Vienas iš smogikų, Salvatorė Skalija, buvo sužeistas ir pateko policijai į rankas, tačiau spauda paskelbia, kad jis žuvo. Policija įtaria, kad užpuolimą organizavo kitas mafijos vadeiva, Mikelė Barezis, tačiau pastarojo niekas nėra matęs, tik Skalija, kuris nenori bendradarbiauti su policija.
Tuo metu Niujorke suimamas, kaip įtariama, kita pavarde prisidengęs Mikelė Barezis, nelegaliai patekęs į šalį ir ketinantis joje apsistoti. Jei jis nebus atpažintas ir apkaltintas žmogžudystės organizavimu, teismas po keleto dienų paleis jį į laisvę, kur jis galės netrukdomas gyventi.
Kol policija svarsto ką daryti, Barezio nurodymu nužudoma jo buvusi meilužė Lijana, Skalijos sesuo. Šis, sužinojęs apie tai, nusprendžia tapti liudininku ir kartu su komisaru Berniu vyksta į Niujorką atpažinti Barezio, tačiau mafijos smogikai pasiruošę padaryti viską, kad jiedu nepasiektų teismo Brukline...
Kornelijai

Kornelijai (lot. gens Cornelia) – viena iš svarbiausių senovės Romos patricijų giminių, tikėtina, kad etruskų kilmės.
Pirmasis šios giminės narys konsulu tapo 485 m. pr. m. e., tačiau nuo III a. pr. m. e. ji jau turėjo didelę įtaką ir dėl konsulato nuolat varžėsi su Fabijais ir Valerijais. Beveik trečdalis visų Romos respublikos konsulų buvo kilę iš Kornelijų.
Kornelijų kilmės buvo ir Romos karvedys bei diktatorius Lucijus Kornelijus Sula Laimingasis, taip pat garsus Romos istorikas Tacitas. Iš moterų paminėtinos brolių Grakchų motina Kornelija Afrikietė (Scipiono Afrikiečio antroji duktė), Kornelija Metela – Pompėjaus žmona, Kornelija Cina Jaunesnioji – Cezario žmona, Julija Kornelija Paula – imperatorienė, imperatoriaus Heliogabalo žmona.
IT ūkio priežiūra

IT ūkio priežiūra nuotoliniu būdu

Kai IT ūkio priežiūrai samdoma specializuota kompanija, stengiamasi problemas išspręsti operatyviai ir taupant kaštus, dažnai siūloma jas spręsti nuotoliniu būdu. Nuotolinis administravimas įgalina išspręsti problemas per bet kokį atstumą.
Abi sistemos (tvarkomas kompiuteris ir kompiuteris, per kurį prisijungiama ir tvarkoma) turėtų turėti priėjimą prie internetinio ryšio. Kad administratorius galėtų prisijungti prie kompiuterio, kurį reikia sutvarkyti, jis turi žinoti jo IP adresą.
Nuotolinis administravimas pasitelkiamas kito kompiuterio išjungimui arba perkrovimui. Prisijungus galima redaguoti kito kompiuterio registro parametrus, keisti sistemos aplinką, diegti programinę įrangą, keisti logines grupes, prižiūrėti naudojimąsi kompiuteriu ar internetu, nuotoliniu būdu padėti kitiems tvarkyti savo kompiuterį „snap - in“ įrankių rinkinio pagalba.
Graužių senkapis

Tyrimai

1938 m. pilkapyną tyrė Kauno kultūros muziejus (tyrimų vadovas Jonas Puzinas), 1969 m. pakartotinius tyrimus atliko Lietuvos istorijos institutas (tyrimų vadovas Vytautas Urbanavičius).
Ištirti 232 kapai, iš jų 33 sudegintų ir 46 nedegintų mirusiųjų bei 153 nedegintų žirgų kapai, datuojami VI–XVII amžiumi. Mirusiųjų kapuose rasta žalvarinių papuošalų, tarp jų ir susilydžiusių deginant numirusiuosius, taip pat vytinių antkaklių, pasaginių segių, apyrankių fragmentų, sidabro lydinių, svarstyklių svarelių.
Žirgų, kurie pakasti su visa apranga, pažaboti, kapuose rasta gausių įkapių – geležinės kamanos (kai kurių apkaustai inkrustuoti žalvariu ir sidabru), balnakilpės, žalvariniai žvangučiai, diržų sagtys, žiedai – apyuodegiai, gintariniai ir žalvariniai karoliai, pastarieji kartais pasidabruoti, iš susuktų skardelių.
Radinius saugo Vytauto Didžiojo karo muziejus, Lietuvos nacionalinis muziejus ir Kėdainių krašto muziejus.
Kapinyne rasta vienas lobis. Kitas lobis 1939 m. rastas pačiame kaime.
Europinis muflonas

Paplitimas

Paplitęs Korsikos ir Sardinijos salose.
Į Lietuvą europinių muflonų atvežta 1977 m. iš Askanija Novos rezervato (Chersono sritis, Rusija). 1977 m. iš tuometinės Čekoslovakijos.

Išvaizda

Sveria 47 (35-58) kg, panašus į avį, tik aukštesnis, laibesnis, ilgesnėmis kojomis, didesniais riestais ragais. Vasarą gelsvai ar rusvai rudas, o žiemą rusvai pilkas ar rusvai juosvas. Žiemą patinų nugaros šonai būna su dviem baltomis balno formos dėmėmis. Snukio viršus, pažandės, vidinė ausų pusė, apatinė kojų dalis, papilvė ir veidrodėlis bei plaukai apie akis- balti. Gyvūnui senstant, baltos kailio dėmės plečiasi.

Ragai

Ragus turi visi patinai ir tik apie 5 proc. patelių. Pastarųjų ragai mažesni. Ragai auga visą gyvenimą, bet senstant- lėčiau, gali daugiau nudilti nei priaugti. Lapkričio-gruodžio mėnesiais ragai neauga, o ties jų pamatu susiformuoja gili metinė rievė. Sausio mėnesį ragai vėl pradeda augti.

Buveinė

Gyvena mišriuose miškuose. Lietuvoje laikomi miške voljeruose. Veiklūs ištisus metus.

Veisimasis

Poruojasi spalio-lapkričio mėnesiais. Nėštumas- 5,5 mėnesio. Jauniklius (1, rečiau 2) atsiveda kovo-balandžio ar gegužės mėnesiais. Jaunikliai subręsta 2-3 metais.

Mityba

Minta augaliniu maistu: žolėmis, medžių, krūmų lapais, ūgliais, žieve, puskrūmiais, samanomis bei žemės ūkio augalais.

Amžius

Gyvena 16-20 metų, nors teigiama, kad gamtoje išgyvena daug trumpiau – iki 12 metų.

Priešai

Vilkai, lūšys, lapės, valkataujantys šunys.

Vertė

Lietuvoje laisvėje negyvena, mūsų krašto gamtinei aplinkai nebūdinga ir nepritampanti rūšis.

Gausa

Atvežus į Lietuvą pirmoji grupė (24 individai) buvo paleista Strošiūnų (Kaišiadorių rajonas), antroji Kalniškės (Alytaus rajonas) miškuose. 1980 m. Lietuvoje gyveno 82 europiniai muflonai, 1985 m. – 145. 1997 m. - 70 muflonų. Laikomi aptvaruose.

Apsauga

Nesaugomas.

Medžioklė

Medžiojamasis gyvūnas. Lietuvoje nemedžiojamas. Ragai – medžioklės trofėjus.
Rakverės mūšis

Priežastys

Žemaičių seniūnas Jonas Karolis Chodkevičius, pakeitęs susirgųsį kariuomenės vadą etmoną Janą Zamoiskį, pradėjo 1603 m. kampaniją apsupdamas Dorpatą (dab. Tartu). Tuo metu į Revelį (dab. Talinas) pasiųstas švedų pulkininkas Andersas Lenartsonas sugebėjo surinkti apie 2000 kareivių ir pasuko link neseniai lenkų–lietuvių kariuomenės užimto Vezenburgo.

Mūšio eiga

Sužinojęs apie švedų žygį, Chodkevičius paliko dalį pajėgų prie Dorpato ir kovo 2 d. su keturiomis kavalerijos vėliavomis (300 vyrų) išsiruošė pagelbėti Vezenburgui, kur prie jo prisijungė dar 500 kareivių. Šiauriau Vezenburgo kovo 5 d. buvo pastebėtos priešakinės švedų pajėgos (1000 kareivių), vadovaujamos pulkininko Kristerio Somės. Lietuvių husarai sėkmingai puolė, ir švedų reiteriai pasileido bėgti, palikę savo pėstininkus be priedangos. Kol lietuviai dorojo švedų pėstininkus, jų reiteriai grįžo į pagalbą saviškiams. Permainingoje kovoje lietuviai vėl susigrūmė su reiteriais, ėmė juos persekioti, kol nesusidūrė su pagrindine pulkininko Lenartsono grupuote. Ją išvydę husarai pasileido šuoliais link savo pėstininkų, tačiau ilgai nerado jų pozicijų. Skaitlingesnio priešo akivaizdje Chodkevičiui tai sukėlė didelį rūpestį. Tačiau Lenartsonas, siekdamas išvengti atakos, atsitraukė.

Pasekmės

Šiame mūšyje lietuviai prarado tik vieną žuvusį ir du sužeistus, tuo tarpu švedų pusė patyrė daug žymesnius nuostolius – 170 žuvusių, tarp kurių 70 vokiečių samdinių ir 100 estų pėstininkų. Lietuvių pergalė prie Vezenbergo pagreitino Dorpato kapituliaciją.
Filimina Kaminskienė

Biografija

1990 m. Lietuvos demokratinės darbo partijos narė. 1995 m. kovo–gegužės mėn. ir 1997 m. kovo – gegužės mėn. (LDDP sąraše) Alytaus rajono savivaldybės tarybos narė.